**Ministru kabineta noteikumu projekta “Grozījumi Ministru kabineta 2015.gada 17.novembra noteikumos Nr.653 “Darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta (turpmāk – MK) noteikumu projektu “Grozījumi Ministru kabineta 2015.gada 17.novembra noteikumos Nr.653 “Darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi”” (turpmāk – noteikumu projekts) Vides aizsardzības un reģionālās attīstības ministrija (turpmāk – VARAM) izstrādājusi saskaņā ar Eiropas Savienības struktūrfondu un Kohēzijas fonda 2014.–2020.gada plānošanas perioda vadības likuma 20.panta 6. un 13.punktu un [Valsts informācijas sistēmu likuma](http://likumi.lv/ta/id/62324-valsts-informacijas-sistemu-likums) [4. panta](http://likumi.lv/ta/id/62324-valsts-informacijas-sistemu-likums#p4) otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK 2015.gada 17.novembrī ir pieņēmis noteikumus Nr.653 “Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi” (turpmāk – MK noteikumi Nr.653).MK noteikumu Nr.653 20.1.2.apakšpunkts paredz, ka 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" (turpmāk – 2.2.1.1.pasākums) ietvaros projekta tiešās attiecināmās izmaksas ir projekta īstenošanas personāla atlīdzības izmaksas. Savukārt MK noteikumu Nr.653 26.punkts nosaka, ka 20.1.2. apakšpunktā minētās projekta īstenošanas personāla atlīdzības izmaksas kopā nepārsniedz piecus procentus no projekta kopējām tiešajām attiecināmajām izmaksām. Ja projekta ietvaros tiek veidota centralizēta informācijas sistēmu platforma vai centralizētas informācijas sistēmu platformas jauna funkcionalitāte, šo noteikumu 20.1.2. apakšpunktā minētās projekta īstenošanas personāla atlīdzības izmaksas kopā nepārsniedz 10 procentus no projekta kopējām tiešajām attiecināmajām izmaksām. Šo noteikumu 20.1.2. apakšpunktā minētās projekta īstenošanas personāla atlīdzības izmaksas valsts informācijas un komunikācijas tehnoloģiju (turpmāk – IKT) pārvaldības organizācijas (VARAM) īstenotā projektā kopā nepārsniedz 15 procentus no projekta kopējām tiešajām attiecināmajām izmaksām.Ar MK 2016.gada 10.februāra rīkojumu Nr.136 “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā” (turpmāk – MK rīkojums Nr.136) VARAM ir uzdots īstenot projektu “Publiskās pārvaldes informācijas un komunikāciju tehnoloģiju arhitektūras pārvaldības sistēma" (turpmāk – PIKTAPS projekts) ar projekta izmaksām 4 500 000 *euro* apmērā un uz šo projektu ir attiecināms 26.punktā minētais projekta īstenošanas personāla atlīdzības izmaksu ierobežojums 15 procentu apmērā. Viens no galvenajiem projekta mērķiem ir nodrošināt 2014.-2020. gada plānošanas perioda Eiropas Reģionālās attīstības fonda (turpmāk – ERAF) IKT projektu savstarpējo saskaņotību no IKT arhitektūras un 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" (turpmāk – SAM 2.2.1.) kopējo rādītāju izpildes viedokļa, kā arī sekmēt Publiskās pārvaldes informācijas sistēmu konceptuālās arhitektūras principu īstenošanu.PIKTAPS projekts tika vērtēts, izmantojot vērtēšanas sistēmu, kas ir vienāda visiem projektiem un kas noteikta VARAM 2016.gada 14.janvāra metodikā projektu iekļaušanai IKT mērķarhitektūrā (publicēta VARAM tīmekļvietnē: <http://www.varam.gov.lv/lat/fondi/kohez/2014_2020/?doc=18634>). MK noteikumu projektā paredzētais grozījums attiecībā uz projekta īstenošanas personāla izmaksu ierobežojuma izmaiņām neietekmē MK apstiprinātajā PIKTAPS projekta aprakstā norādīto projekta mērķi, kopējo finansējuma apjomu un sasniedzamos rezultātus, tāpēc projekta apraksta atkārtota saskaņošana MK nav nepieciešama. Pēc MK noteikumu Nr.653 apstiprināšanas 2015.gada 17.novembrī VARAM uzsāka projekta apraksta formas un PIKTAPS projekta izstrādi, uz kā pamata tika veikti aprēķini nepieciešamajam PIKTAPS projekta īstenošanas personāla atlīdzības apmēram, ievērojot MK noteikumu Nr.653 26.punktā noteikto ierobežojumu – projekta īstenošanas personāla atlīdzības izmaksas valsts IKT pārvaldības organizācijas īstenotā projektā kopā nepārsniedz 15 procentus no projekta kopējām tiešajām attiecināmajām izmaksām.Šī noteiktā projekta īstenošanas personāla atlīdzības izmaksu ierobežojuma ietvaros tika plānotas šādas PIKTAPS projekta darbības, kas būtiski atšķiras no citu ERAF IKT projektu apjomiem:1. Jānodrošina SAM 2.2.1. (1.kārtā 38 projekti) projektu detalizēto aprakstu izvērtēšana, virzība un uzraudzība atbilstoši IKT arhitektūrai, t.sk.
	1. veicot detalizēto projektu aprakstu vērtēšanu;
	2. preventīvi konsultējot projektu iesniedzējus par projektu ideju atbilstību IKT arhitektūrai un SAM 2.2.1. nosacījumiem;
	3. piedaloties mediatora lomā projektu saskaņošanā ar pašvaldībām;
	4. virzot projektu aprakstus izskatīšanai MK ;
	5. veicot projektu savstarpējo atkarību uzraudzību projektos, kuros tiek izstrādāti koplietošanas IKT risinājumi (dalība darba grupās, mediācija, ekspertīze);
	6. nodrošinot IKT pārvaldības organizācijas dalību projektu uzraudzības padomēs, nodrošinot projektu risku vadību.
2. Atšķirībā no citiem SAM 2.2.1. projektiem PIKTAPS projekta ietvaros tiks attīstītas vairākas centralizētas koplietošanas platformas (kopā 5 IKT risinājumi). No minēto platformu ieviešanas ir atkarīgi gandrīz visi ERAF IKT projekti.
3. PIKTAPS projekta ietvaros jānodrošina centralizētas SAM 2.2.1. (1. kārtas projektos) IKT iespēju izmantošanas veicināšanas aktivitātes.

Tomēr MK rīkojuma Nr.136 saskaņošanas procesā tika panākta vienošanās (tai skaitā ar Finanšu ministriju) par projekta apraksta formas papildināšanu ar jaunām sadaļām, lai tiktu nodrošināts, ka IKT mērķarhitektūrā tiek iekļauti tikai tādi projektu apraksti, kas ir analizēti ne tikai atbilstoši IKT arhitektūras principiem, bet arī atbilstoši darbības programmas "Izaugsme un nodarbinātība" noteiktajiem mērķiem un prioritātēm un ka VARAM izvērtēs projektu aprakstus un to pielikumus, kas papildus ietvers šādas galvenās sadaļas:1. Informāciju par projektu ieguvumiem.
2. Detalizētu informāciju par visu projekta ietvaros pilnveidojamo procesu pilnveides nepieciešamības pamatojumu, darbībām, kas tiks veiktas, lai nodrošinātu pāreju uz elektronizētu procesu komersantiem, publiskās pārvaldes iestādēm un iedzīvotājiem.
3. Pakalpojumu elektronizēšanas nepieciešamību, ņemot vērā pieprasījumu pēc šāda pakalpojuma, kā arī paredzētajām darbībām projekta rezultātu lietošanas pieaugumam un ilgtspējas nodrošināšanai.
4. Detalizētāku informāciju par “būtisko arhitektūras elementu izmantošanu”, “būtisko arhitektūras elementu attīstīšanu” un  “būtisko arhitektūras elementu robežšķirtnēm”.

Pēc MK rīkojuma Nr.136 pieņemšanas, veicot cilvēkresursu pārrēķinu PIKTAPS projektam un ņemot vērā projekta aprakstā papildus iekļautās izvērtējamās sadaļas, kā arī to, ka MK 2016. gada 2. februāra sēdes laikā tika uzdots atbildīgajām nozares ministrijām vai institūcijām projektu aprakstus iesniegt VARAM līdz 2016. gada 30. decembrim (prot. Nr.5, 32.§, 2.punkts), tika secināts, ka ar sākotnēji plānoto projekta īstenošanas personāla atlīdzības izmaksu ierobežojumu - 15 procenti no projekta kopējām tiešajām attiecināmajām izmaksām – nav iespējams to paveikt nepieciešamajā apjomā, kvalitātē un laika termiņā, jo VARAM jāveic pirmās atlases kārtas 37 projektu aprakstu vērtēšana un virzīšana MK ierobežotā laika periodā. Papildus skaidrojam, ka līdz šim visi VARAM izvērtēšanai iesniegtie pieci projektu apraksti tikuši atgriezti konceptuālo precizējumu veikšanai un tas kopā būtiski palielina PIKTAPS projekta īstenošanas personāla noslodzi minēto darbību izpildei. Tikai PIKTAPS projekta īstenošanas personāla palielināšana ļaus kompensēt nepietiekami sagatavoto projektu aprakstu saskaņošanu, lai projektu iesniegumi tiktu iesniegti sadarbības iestādē labā kvalitātē un saprātīgā termiņā, vienlaikus ļaujot nekavēt Eiropas Savienības fondu projektu īstenošanu un izpildīt ERAF finansējuma apguves plānu.Lai nodrošinātu PIKTAPS projekta ietvaros uzdotos uzdevumus, t.sk. IKT arhitektūras pārvaldības funkciju, ņemot vērā projekta apraksta formas papildus detalizācijas pakāpi un darbību apjomu, kas jāveic, lai nodrošinātu projektu aprakstu izvērtēšanu un vēlāk to īstenošanas uzraudzību, PIKTAPS projektā kopumā ir nepieciešams iekļaut finansējumu 14 projekta ieviešanas darbinieku slodžu atlīdzības izmaksu segšanai, kas pārsniedz MK noteikumu Nr.653 26.punktā noteikto ierobežojumu (palielinājums no iepriekš plānotajiem 9,5 uz 14 projekta ieviešanas darbinieku slodzēm VARAM un sadarbības partneriem kopā). Projektā plānots piesaistīt četras speciālistu grupas ar šādu indikatīvu noslodzi:1. IKT iespēju izmantošanas veicināšanas aktivitāšu koordinatori (2 slodzes);
2. Biznesa procesu analītiķis (3 slodze);
3. Sistēmu analītiķis (4 slodzes);
4. Risinājumu attīstības vadītājs (5 slodzes).

Vienlaikus VARAM apzinās, ka pastāv noteikts risks, ka, lai nodrošinātu IKT arhitektūras pārvaldības funkciju 2.2.1.1.pasākuma ietvaros, PIKTAPS projekta īstenošanas laikā var rasties nepieciešamība īstenot darbības, kuras šobrīd nav paredzētas. Ja ERAF IKT projektu īstenošanas gaitā tiks konstatēts, ka nepieciešami papildus kontroles mehānismi to uzraudzībai, jābūt iespējai ieguldīt lielāku resursu to nodrošināšanai. Ņemot vērā iepriekšminēto, kā arī to, ka projekta citu darbību ietvaros projekta īstenošanas laikā var veidoties ietaupījums, kas radītu kopējo attiecināmo izmaksu apjoma samazinājumu un līdz ar to ietekmētu īstenošanas personāla atlīdzības izmaksu procentuālo apjomu, VARAM skaidro, ka īstenošanas personāla atlīdzības izmaksu ierobežojums jāparedz ar rezervi 5 procentu apmērā no tiešajām attiecināmajām izmaksām. Tas nosaka nepieciešamību kopumā palielināt PIKTAPS īstenošanas personāla atlīdzības izmaksu ierobežojumu līdz 30 procentiem. Vienlaikus VARAM skaidro, ka tiks nodrošināts, lai funkcijas, ko VARAM veic kā atbildīgā iestāde atbilstoši Eiropas Savienības struktūrfondu un Kohēzijas fonda 2014.—2020.gada plānošanas perioda vadības likumā noteiktajam, nepārklātos ar funkcijām, ko VARAM veic kā valsts IKT pārvaldības organizācija, t.sk. PIKTAPS projekta ietvaros, nodrošinot to ar darba laika uzskaiti, kā arī attiecīgās funkcijas norādot amata aprakstos.VARAM IKT pārvaldības organizācijai PIKTAPS projekta ietvaros ir šādas funkcijas:1. ERAF IKT projektu aprakstu vērtēšana un informācijas sagatavošana virzīšanai apstiprināšanai MK.
2. Dalība būtisko arhitektūras elementu attīstīšanas darba grupās atbilstoši identificētajām EARF IKT projektu līdzatkarībām.
3. Ar IKT risinājumu ieviešanu saistīto nodevumu pārbaude (izlases kārtā).
4. Dalība attīstības programmu konsultatīvajās padomēs un projektu uzraudzības padomēs.
5. Ar IKT arhitektūras pārvaldību saistīto metodisko materiālu izstrāde.
6. ERAF IKT projektu iesniedzēju konsultēšana par projektu aprakstu vērtēšanu, IKT arhitektūras principiem, būtisko arhitektūras elementu ieviešanu.
7. ERAF IKT projektu iesniedzēju apmācība par IKT arhitektūru.

VARAM štata vietu skaits netiks palielināts, jo uz PIKTAPS projekta īstenošanas laiku projekta īstenošanas personāls nepieciešams projekta darbību izpildei un mērķu sasniegšanai, un pēc PIKTAPS projekta īstenošanas beigām jaunas amatu vietas projekta funkciju veikšanai nebūs nepieciešamas. Atsevišķas funkcijas, kuras jāveic PIKTAPS projektā, ir līdzīgas funkcijām, kuras tika finansētas arī 2007.-2013.gada Eiropas Savienības fondu plānošanas perioda Tehniskās palīdzības projekta ietvaros IKT jomā, un pēc tehniskās palīdzības projekta pabeigšanas jaunas darba vietas netika izveidotas.Valsts kontrole, veicot neatkarīgu situācijas izvērtējumu IKT attīstības jomā, norāda, ka SAM 2.2.1. īstenošanas kontekstā “valdībai vajadzēs nodrošināt efektīvu vienotas IKT attīstības arhitektūras izstrādes procesa vadību”. Arī vairkākkārt valdības līmeņa diskusijās ar IKT nozares asociāciju iesaisti ir norādīts, ka attiecībā uz turpmāko IKT projektu īstenošanu ir nepieciešams būtiski stiprināt IKT projektu uzraudzību, kā arī VARAM ir uzdots nodrošināt efektīvu projektu ieviešanas sistēmu, ņemot vērā 2007.-2013.g. Eiropas Savienības fondu plānošanas perioda trūkumus.Nepalielinot projekta īstenošanas personāla atlīdzības izmaksas PIKTAPS projekta ietvaros, palielinās risks, ka arī 2014.-2020. gada plānošanas perioda ERAF IKT projekti un valsts IKT arhitektūra netiks pārvaldīti sagaidāmā efektīvā līmenī.Ņemot vērā iepriekšminēto, VARAM ierosina izdarīt grozījumu MK noteikumos Nr.653 un precizēt 26.punktā minēto projekta īstenošanas personāla atlīdzības izmaksu ierobežojumu attiecībā uz valsts IKT pārvaldības organizācijas īstenoto projektu, to nosakot 30 procentu apmērā.CFLA 2016.gada 4.aprīlī ir izsludinājusi projektu iesniegumu atlasi 2.2.1.1.pasākuma ietvaros, līdz ar to ir nepieciešams steidzami MK izskatīt noteikumu projektu, lai PIKTAPS projekta iesniegums varētu tikt iesniegts CFLA izvērtēšanai un nekavējoties uzsākta PIKTAPS projekta īstenošana, tādejādi nodrošinot visu pārējo SAM 2.2.1. projektu aprakstu virzību uz MK, šo projektu koordinētu uzraudzību un īstenošanu, kā arī tiktu uzsākta PIKTAPS ietvaros plānoto centralizēto koplietošanas platformu attīstība, no kuru ieviešanas ir atkarīgi gandrīz visi pārējie 2.2.1.1.pasākuma projekti.Papildus VARAM skaidro, ka PIKTAPS projekta ietvaros projektēto centralizēto koplietošanas IKT risinājumu ieviešanai nepieciešamie cilvēkresursi tiks nodrošināti projektu “Vienotā datu telpa” un “Pakalpojumu sniegšanas un pārvaldības platforma” ietvaros un, sagatavojot abu iepriekšminēto projektu aprakstus, tiks plānoti pasākumi šo projektu rezultātu ilgtspējības nodrošināšanai, t.sk., paredzot nepieciešamos cilvēkresursus.Lai nodrošinātu ilgtspējīgu PIKTAPS projekta rezultātā izstrādāto IKT risinājumu darbību, pēc PIKTAPS projekta termiņa beigām IKT risinājumu uzturēšanas izmaksas ir plānojamas atbilstoši Ministru kabineta rīkojuma Nr.136 anotācijā norādītajai informācijai - nepieciešamais valsts budžeta finansējums pēc PIKTAPS projekta pabeigšanas (indikatīvi 2019.gadā) būs 210 000 euro gadā.Ņemot vērā iepriekš aprakstītos grozījumus MK noteikumu Nr.653 26.punktā, atbilstoši ir nepieciešams veikts precizējumus arī MK noteikumu Nr.653 47.punktā, paredzot lielāku atbildību valsts IKT pārvaldības organizācijai, nodrošinot, ka IKT pārvaldības organizācija ierosina sadarbības iestādei izskatīt nepieciešamību atkāpties no līguma vai vienošanās par projekta īstenošanu vai sniedz priekšlikumus projekta pārskatīšanai, ja tiek konstatētas nesaskaņotas atkāpes no IKT mērķarhitektūrā iekļautā projekta apraksta vai ir iestājušies citi apstākļi, kas ietekmē vai var ietekmēt pasākuma mērķi, iznākuma rādītāju vai uzraudzības rādītāju sasniegšanu, kā rezultātā tiek apdraudēta valsts IKT arhitektūras ieviešana vai darbība.Vienlaikus MK noteikumos Nr.653 nepieciešams veikt šādus tehniskus grozījumus:1)precizēt MK noteikumu Nr.653 7.3.apakšpunktā norādīto finanšu rādītāju, nosakot, ka līdz 2018.gada 31.decembrim sertificēto izdevumu apjoms ir 13 754 084 euro, ņemot vērā, ka šobrīd noteikumos norādītā summa atbilst sertificēto izdevumu apjoma ERAF daļai, neietverot nacionālā publiskā finansējuma apjomu;2)precizēt MK noteikumu 20.1.apakšpunktā norādīto projekta vadības personāla atlīdzības izmaksu aprēķina aprakstu, lai nodrošinātu MK noteikumos iekļauto nosacījumu atbilstību Finanšu ministrijas 2015.gada 2.jūnija metodikai *par netiešo izmaksu vienotās likmes piemērošanu projekta izmaksu atzīšanā 2014.-2020.gada plānošanas periodā*;3)precizēt MK noteikumu 30.punktu, lai nodrošinātu, ka MK noteikumu 30.punktā minētās iepirkumu procedūras var tikt izsludinātas jau pirms tiek noslēgta vienošanās par projekta īstenošanu, kā arī MK noteikumu 20.4.apakšpunktā minētās dokumentācijas un informācijas sistēmu izstrāde var tikt uzsākta pirms tiek noslēgta vienošanās par projekta īstenošanu, ņemot vērā, ka MK noteikumu 30.punkta būtība ir noteikt maksimālo termiņu, līdz kuram ir jāuzsāk iepriekšminēto darbību īstenošana. |
| 3. | Projekta izstrādē iesaistītās institūcijas | Nav |
| 4. | Cita informācija | Nav |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē  | 2.2.1.1. pasākuma projektu iesniegumu iesniedzēji un to sadarbības partneri. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. Ierosinātais grozījums ir labvēlīgs 2.2.1.1. pasākuma projektu iesniegumu iesniedzējiem un to sadarbības partneriem. |
| 3. | Administratīvo izmaksu monetārs novērtējums | Projekts šo jomu neskar, jo projekta īstenotājam nerada papildu administratīvās izmaksas.  |
| 4. | Cita informācija | Nav |

*Anotācijas III. – VII. sadaļa – projekts šīs jomas neskar.*

Iesniedzējs:

vides aizsardzības un

reģionālās attīstības ministrs K. Gerhards

Vīza:

valsts sekretārs R.Muciņš

17.05.2016. 15:25

2147

I. Briņķe, 66016716

ieva.brinke@varam.gov.lv